ⵃⵎⴰⴷ ⴱⵉⵣⵎⴰⵡⵏ

ⵕⵕⴰⵢⵚ ⵃⵎⴰⴷ ⴱⵉⵣⵎⴰⵡⵏ (1948 - 2021 ) ⵉⴳⴰ ⵢⴰⵏ ⵕⵕⴰⵢⵚ ⵍⵍⵉ ⴱⴰⵀⵔⴰ ⵉⵜⵜⵢⵓⵙⵙⴰⵏⵏ ⴳ ⵢⵉⴳⵔ ⵏ ⵓⵎⴰⵔⴳ ⴰⵎⵖⵔⵉⴱⵉ ⴰⵎⴰⵣⵉⵖ, ⵉⴳⴰ ⵙⴳ ⵜⵎⴰⵣⵉⵔⵜ ⵏ ⵉⵃⴰⵃⴰⵏ, ⴷ ⵉⴳ ⵙⴳ ⵡⵉⵍⵍⵉ ⵉⵍⴽⵎⵏ ⵜⴰⴽⵢⵓⴹⵜ ⵏ ⵜⵔⵎⵉⵜ ⵜⴰⵕⵓⵎⴰⵏⵙⵉⵜ ⴳ ⵢⵉⴳⵔ ⵏ ⵜⵥⵓⵕⵉ ⵜⴰⵎⴰⵣⵉⵖⵜ, ⴷ ⴰⵔ ⴰⵙ ⵜⵜⵉⵏⵉⵏ ⴰⵎⴷⵢⴰⵣ ⵏ ⵜⵓⴼⵔⴰⵢⵉⵏ ⴷ ⵉⵙⵢⴰⴼⴰⵜⵏ ⴷ ⵢⵉⵎⵙⵍⵉ ⵏ ⵡⵓⵍⴰⵡⵏ ⵍⵍⵉ ⵉⵕⵥⴰⵏ. ⴷ ⵉⴳ ⵢⴰⵏ ⵙⴳ ⵡⵉⵍⵍⵉ ⵉⵙⵙⵔⵙⵍⵏ ⵜⴰⵥⵓⵕⵉ ⵏ ⵜⵕⵕⵓⵢⵙⴰ, ⴷ ⵉⴳⴰ ⵢⴰⵏ ⵕⵕⴰⵢⵙ ⵏⵏⴰ ⵉⴳⴰⵏ ⴱⴰⴱ ⵓⵙⵎⴰⵢⵏⵓ ⴷ ⴱⴰⴱ ⵉⵙⴳⴳⵔⵉⵜⵏ ⴷ ⴱⴰⴱ ⵏ ⵓⵙⵙⵉⵎⵉⵎ ⴷ ⵓⵙⴰⵜⵜⵓⵢ ⴳ ⵓⵎⴰⵔⴰⴳ ⴰⵎⴰⵣⵉⵖ, ⴷ ⵉⴽⵕⵕⵊ ⵉⵙⵎ ⵏⵏⵙ ⴳ ⵉⵙⴰⵔⴰⴳⵏ ⵓⵍⴰ ⴳ ⵉⵙⵓⵢⴰⵙ, ⴷ ⵢⴰⵏ ⵉⴳ ⵕⵕⴰⵢⵙ ⵍⵍⵉ ⵉⵙⵙⵏ ⵎⴰⴷ ⵉⵎⵇⵇⵓⵔⵏ ⵓⵍⴰ ⵎⴰⴷ ⵉⵎⵥⵥⵉⵏ, ⵉⵙⵙⵏ ⵜ ⵓⵊⵊⵉⴳ ⵏ ⴼⵍⵉⵍⵓ ⵓⵍⴰ ⵡⵉⵏ ⵍⵖⵍⴱⴰⵣ, ⵉⵙⵙⵏ ⵜ ⵔⵔⵉⴱⴰⴱ ⵓⵍⴰ ⵜⴰⵍⵓⵟⴰⵕⵜ.

 ⵜⵓⴷⵔⵜ ⵏⵏⵙ 
ⵉⵍⵓⵍ ⵕⵕⴰⵢⵙ ⴱⵉⵣⵎⴰⵡⵏ ⴳ ⵓⵙⵓⵏ ⵏ ⵜⵉⵎⵣⵖⵡⵉⵏ ⴳ ⴰⵢⵜ ⵜⴰⵎⵔ ⴳ ⵜⵇⴱⵉⵍⵜ ⵏ ⵉⵃⴰⵃⴰⵏ ⴳ ⵓⵙⴳⴳⵯⴰⵙ ⵏ 1948, ⵉⵙⵎ ⵏⵏⵙ ⴰⴷⵜⵜⴰⵏ ⵃⵎⴰⴷ ⵉⵣⵎⴰⵡⵏ. ⵉⵖⵔⴰ ⵙ ⵉⵣⵡⴰⵔ ⴳ ⵜⵎⵣⴳⵉⴷⴰ ⵉⵎⵉⵍ ⵍⵍⵉⴳ ⴷ ⵉⵎⵇⵇⵓⵔ ⵉⵙⵙⴽⵛⵎ ⵜ ⵉⴱⴱⴰⵙ ⵙ ⵜⵉⵏⵎⵍ, ⴰⵔ  ⴰⵙⴳⴳⵯⴰⵙ ⵏ 1962, ⴹⴰⵕⵜ ⵏ ⵜⵎⵜⵜⴰⵏⵜ ⵏ ⴱⴰⴱⴰⵙ, ⵉⵜⵜⵢⵓⴱⵣⵣⴰⵣ ⴼⵍⵍⴰⵙ ⴰⴷ ⵉⵙⵡⵓⵔⵉ ⴷ ⴰⴷ ⵢⴰⵙⵉ ⵜⵉⴳⵎⵎⵉ ⵏⵏⵙ, ⴷ ⵉⵙⵙⵍⵎⴷ ⴰⵙ ⵓⵏⵜⵜⴰⵢ ⵏⵏⵙ/ⵄⵎⵎⵉⵙ ⴽⵓⵍⵍⵓ ⵎⴰⴷ ⵉⵥⵍⵉⵏ ⵙ ⵜⴽⵔⵣⴰ. ⵉⵎⵉⵍ ⵉⵎⵎⵓⴷⴷⵓ ⵙ ⵜⴼⵔⴰⵡⵜ ⵉⵙⵡⵓⵔⵉ ⴳⵉⵙ ⴰⵎ ⵓⵎⵥⴽⴰⵡ/ⴰⴱⵏⵏⴰⵢ, ⵉⵍⵎⵎⴰ ⵉⴷⴷⴰ ⵙ ⵉⵏⴼⵍⴰⴽ ⴰⵔ ⵖⵉⵏⵏ ⵉⴳⵎⵎⵔ ⵉⴳ ⴰⴱⵃⵔⵉ ⴳ ⵜⵏⵣⴼⵔⵓⵜ/ⵚⵚⵃⵕⴰ ⵉⴼⴼⵓⵙ ⵏ ⵍⵎⵖⵔⵉⴱ ⴰⵔ ⴰⵙⴳⴳⵯⴰⵙ ⵏ 1968, ⴷ ⵓⵙⴳⴳⵯⴰⵙ ⴰⴷ ⵏⵉⵜ ⴰⴷ ⴳ ⵉⵎⵎⴰⴳⴳⴰⵔ ⵕⵕⴰⵢⵙ ⵎⵓⵃⵎⵎⴰⴷ ⴷⴷⵎⵙⵉⵔⵉ. ⴰⵏⵎⵓⵇⵇⴰⵔ ⴰⴷ ⴰ ⵔⴰⴷ ⵉⴳ ⵜⵉⵣⵡⵉⵔⵉ ⵏ ⵜⵡⴰⴷⴰ ⵏⵏⵙ ⵜⴰⵥⵓⵕⵏⵜ, ⵍⵍⵉⴳ ⵉⵙⵙⵓⵙⵎ ⴷⴷⵎⵙⵉⵔⵉ ⴹⴰⵕⵜ ⵏ ⵎⴰ ⵉⵖⵏⵊⵊ ⵎⵏⵉⴷ ⵏⵏⵙ ⴳ ⵢⴰⵜ ⵜⵎⵖⵔⴰ ⵜⵓⵙⵍⵉⴳⵜ ⴳ ⴰⵢⵜ ⵜⴰⵎⵔ. 

ⴳ 1969 ⵉⵣⵎⵎⴻⵎ ⵜⵓⴳⴷⵉⵎⵜ ⵏⵏⵙ ⵜⴰⵎⵣⵡⴰⵔⵓⵜ, ⴷ ⵜⴰⴷ ⴰⴷ ⵉⴳⴰⵏ ⵜⴰⵙⵙⵓⵙⵔⵜ ⵜⵎⵣⵡⴰⵔⵓⵜ ⴳ ⵍⵎⵖⵔⵉⴱ ⴰⴽⴽⵯ  ⴷ ⵉⵍⵍⴰ ⵎⴰⴷ ⵉⵜⵜⵉⵏⵉⵏ ⴳ ⵓⵎⴰⴹⴰⵍ ⴰⴽⴽⵯ, ⵍⵍⵉⴳ ⵉⵙⵓⵙⵔ ⵜⴰⵖⵏⵏⵉⵊⵜ ⵏⵏⵙ ⵏ ⵎⴰⵜⵜⴰ ⵖⵉⴽⴰⴷ (ⵉ) . 

ⴷ ⴷⴷⵎⵙⵉⵔⵉ ⴰⴷ ⵜ ⴰⴷⵍⵍⵉ ⵉⵙⵙⴱⵖⵙⵏ ⴰⴼⴰⴷ  ⴰⴷ ⵉⴽⵛⵎ ⵙ ⵢⵉⴳⵔ ⵏ ⵓⵎⴰⵔⴳ. ⵓⵔ ⵉⴽⴽⵉ ⴱⵉⵣⵎⴰⵡⵏ ⵢⴰⵜ ⵙⵉⵖ ⵢⵓⴼⴰ ⴰⵎⵎⴰⴽ ⵏⵏⵙ ⴳ ⵜⵥⵓⵕⵉ ⵏ ⵜⵕⵕⵉⵢⵙⴰ, ⴷ ⵏⵜⵜⴰ ⴰⴷ ⴷ ⵉⵙⵙⴽⵛⵎ ⵙ ⵜⵥⵓⵕⵉ ⴰⴷ ⵉⵎⵉⵙⵙ ⵏ ⵟⴰⵎⵟⴰⵎ ⵙⴳ ⵜⵣⵡⵉⵔⵉ ⵏ ⵉⴷ ⵙⴰⵎⵔⴰⵡ, ⴹⴰⵕⵜ ⵏ ⵎⴰ ⴰⴷ ⵜ ⵉⵏⵏ ⴽⴽⴰⵏ ⵕⵕⵡⴰⵢⵙ ⴰⵔ ⵢⴰⴷⵍⵍⵉ ⵙⵙⵎⵔⴰⵙⵏ ⵖⴰⵙ "ⵜⴰⵍⵍⵓⵏⵜ" ⴰⵎⵎ ⴽⵔⴰ ⵏ ⵢⵉⵎⵉⵙⵙ ⵉⴳⴰⵏ ⴰⵎⵏⵢⴰ ⴷ ⵓⵍⴰ ⵏⵏⴰⵇⵓⵙ.

ⴷ ⵉⵙⵏⴼⵍⵓⵍ ⵕⵕⴰⵢⵙ ⴰⴷ  ⴽⵔⴰ ⵏ ⵡⴰⵏⵢⴰⵜⵏ ⵇⵇⴰⵎⴰⵏ ⵓⴽⴰⵏ ⵙⵓⵔ ⴳ ⵉⴳⴳⵉ ⵏ ⵡⴰⵍⵙⵉⵏ ⵏ ⵉⵎⵙⵙⵓⵊⵎⵏ/ⵉⵎⴰⵔⴰⵢⵏ ⵏ ⵓⵎⴰⵔⴳ, ⴷ ⴰⵡⴷ  ⵉⵏⴹⵎ/ⵉⵙⵙⵏⵉ ⵜⵓⴳⵜⵜ ⵏ ⵜⵎⴷⵢⴰⵣⵉⵏ ⵍⵍⵉ ⵉⵙⵙⵓⵙⵎⵏ ⴰⴳⴷⵓⴷ ⵏ ⵜⵖⵏⵏⵉⵊⵜ ⵜⴰⵎⴰⵣⵉⵖⵜ. ⵉⴽⴽⴰ ⵜ ⵉⵏⵏ ⴱⵉⵣⵎⴰⵡⵏ ⴳ ⵜⵎⴷⵢⴰⵣⵉⵏ ⵏⵏⵙ ⵉⴳⴰ ⴱⵓ ⵓⵏⴼⵓⵙ ⵉⵖⵣⵣⵉⴼⵏ, ⴷ ⴰⵔ ⴱⴰⵀⵔⴰ ⵉⵜⵜⵉⵔⵉⵔ ⵖⴼ ⵜⵓⴼⵔⴰⵢⵉⵏ ⵜⵉⵏⴼⴳⴰⵏⵉⵏ ⵜⵉⴳⵏⵙⴰⵏⵉⵏ ⵙ ⵢⴰⵜ ⵜⵏⵖⴷⴰ ⵉⵎⵇⵇⵓⵔⵏ ⴷ ⵉⵅⴰⵜⵔⵏ, ⴷ ⵙ ⵓⵙⴷⴷⵉⴷ ⴰⵎⵇⵇⵔⴰⵏ ⵖⴼ ⵜⵎⴷⵢⴰⵣⵜ ⵜⴰⵏⵉⵎⴰⵏⵜ ⴷ ⴷ ⵜⵙⵢⴰⴼⴰⵏⵜ ⴷ ⵓⵍⴰ ⵜⵏⴰⴼⴳⴰⵏⵜ ⴰⵢⵍⵍⵉ ⵜ ⵢⵓⵊⵊⴰⵏ ⴰⴷ ⵉⴳ ⴰⵏⵎⵖⵓⵕ ⵏ ⵓⵎⵏⵉⴷ ⴰⵕⵓⵎⴰⵏⵙⵉ ⴳ ⵜⵥⵓⵕⵉ ⵏ ⵕⵕⵡⴰⵢⵚ, ⵙ ⵓⴱⴷⴷⵉ ⵏⵏⵙ ⵖⴼ ⵜⵓⴼⵔⴰⵢⵉⵏ ⵏⵏⵙ ⵜⵓⵙⵍⵉⴳⵉⵏ ⴷ ⵜⵔⵎⵉⵜⵉⵏ ⵏⵏⵙ ⵍⵍⵉⵖ ⴳⴰⵏⵜ ⵜⵎⴷⵢⴰⵣⵉⵏ ⵏⵏⵙ ⵜⴰⵡⵍⴰⴼⵜ ⵜⴰⴷⵜⵜⴰⵏⵜ ⵏ ⵜⵓⴷⵔⵜ ⵏⵏⵙ. ⴷ ⵉⵜⵜⵢⵓⵙⵙⴰⵏ ⴱⵉⵣⵎⴰⵡⵏ ⵙ ⵎⴰⵙ ⴷⴰⵔⵙ ⵜⵍⵍⴰ ⵢⴰⵜ ⵜⵣⴷⴰⵢⵜ ⵎⵇⵇⵓⵔⵏ ⴷ ⵢⵉⵍⵍ, ⴷ ⵜⵉⵣⵉ ⵍⵍⵉ ⵉⴼⵍ ⴰⵎⴰⵔⴳ ⵉⴷⴷⴰ ⵙ ⵜⴰⵎⴰ ⵏ ⵢⵉⵍⵍ ⴳ ⵜⵙⴳⴳⵯⵉⵡⵉⵏ ⵏ ⵜⵣⵏⵉⵜ ⴰⴼⴰⴷ ⴰⴷ ⵖⵉⵏⵏ ⵉⵣⴷⵖ. ⴷ ⵢⵓⵔⴰⵔ ⴽⵉⴳⴰⵏ ⵏ ⵜⵣⵍⴰⵜⵉⵏ ⵖⴼ ⵢⵉⵍⵍ ⴷ ⵉⴱⵃⵔⴰⵢ, ⴰⵢⵍⵍⵉ ⵉⵎⵎⴰⵍⴰⵏ ⵜⴰⵢⵔⵉ ⵏⵏⵙ ⵜⴰⵎⵇⵇⵔⴰⵏⵜ ⵉ ⵢⵉⵍⵍ.

ⵉⴼⵍ ⴱⵉⵣⵎⴰⵡⵏ ⴰⵎⴰⵔⴳ ⵜⵓⴳⵜⵜ ⵏ ⵉⵙⴳⴳⵯⴰⵙⵏ, ⴹⴰⵕⵜ ⵏ ⵎⴰⵢⴷ ⵜ ⵉⵏⵏ ⵉⴽⴽⴰ ⴳ ⵜⴽⵢⵓⴹⵜ ⵏⵏⵙ ⵏⵜⵜⴰ ⴷ ⵉⵏⴰⵥⵓⵕⵏ ⵢⴰⴹⵏ,  ⵙ ⴽⵔⴰ ⵏ ⵉⵎⵏⵜⵉⵍⵏ ⵓⵙⵍⵉⴳⵏ. ⴷ ⵜⵙⴽⵔ ⵜⵔⴰⴱⴱⵓⵜ ⵏ ⵉⵎⵖⵔⴰⵏ ⴳ ⵓⵙⴳⴳⵯⴰⵙ ⵏ 2006 ⴰⵍⴰⵙ ⵏ ⵓⴼⴰⵔⵙ ⵏ ⵜⵡⵓⵔⵉⵡⵉⵏ ⵏⵏⵙ ⵜⵉⵇⴱⵓⵔⵉⵏ ⵍⵍⵉ ⵢⵓⵎⵥⵏ ⵢⴰⵏ ⵓⵎⵓⵔⵙ ⵍⵍⵉ ⵓⵔ ⵉⵍⵍⵉⵏ ⴰⵎ ⵏⵜⵜⴰ ⵣⵓⵏ ⴷ ⵓⴽⴰⵏ ⵉⴳ ⴷ ⴼⴼⴰⵖⵏⵜ ⵜⵉⴽⴽⵍⵜ ⵜⴰⵎⵣⵡⴰⵔⵓⵜ, ⴰⵢⵍⵍⵉ ⵉⵎⵎⴰⵍⵏ ⴰⵇⵇⵉⵎⵉ ⵏⵏⵙ ⴳ ⵡⵓⵍⴰⵡⵏ ⵏ ⵎⴷⴷⵏ ⵎⵇⵇⴰⵔ ⵉⵖⴰⴱ ⵖⴼ ⵓⴱⴰⵔⴰⵣ ⴰⵥⵓⵕⴰⵏ. ⵉⴳⴰ ⵓⵣⵎⵣⵣⵓ ⴰⴷ ⵢⴰⵏ ⵙⴳ ⵉⵎⵏⵜⵉⵍⵏ ⵉⵅⴰⵜⴰⵔⵏ ⵍⵍⵉ  ⵢⵓⴷⵊⴰⵏ ⵕⵕⴰⵢⵙ ⵃⵎⴰⴷ ⴱⵉⵣⵎⴰⵡⵏ ⴰⴷ ⵢⵓⵔⵔⵉ  ⴷⴰⵖ ⵙ ⵓⵎⴰⵔⴳ ⴷ ⵜⵕⵕⵓⵢⵚⴰ.

ⴷ ⵢⵓⵡⵉ ⵜⴰⵙⵎⵖⵓⵔⵜ ⵏ ⵜⵖⵏⵏⵉⵊⵜ ⵜⴰⴱⵍⴷⵉⵜ ⵖⴼ ⵡⴰⵍⴱⵓⵎ ⵏⵏⵙ ⵍⵍⵉ ⴷ ⵉⴼⴼⵖⵏ ⴳ ⵓⵙⴳⴳⵯⴰⵙ ⵏ 2007 ⴰⵛⴽⵓ ⵜⵉⵣⵉ ⴰⵏⵏ ⴰⴷ ⴷ ⵢⵓⵔⵔⵉ ⵙ ⵢⵉⴳⵔ ⵏ ⵜⵕⵕⵓⵢⵚⴰ ⴹⴰⵕⵜ ⵎⴰⴷ ⵜ ⵉⴼⵍ ⵎⴰⴷ ⵉⵜⵜⴳⴳⴰⵏ ⵙⵉⵎⵔⴰⵡ ⵏ ⵉⵙⴳⴳⵯⴰⵙⵏ, ⴷ ⴰⵔ ⴰⵏⵖ ⵎⵎⴰⵍⴰⵏⵜ ⵜⵎⴷⵢⴰⵣⵉⵏ ⵏⵏⵙ ⵍⵍⵉ ⵉⴳⴳⵓⵔⴰⵏ ⵎⴰ ⵙ ⵜ ⵢⵓⵡⵉ ⴱⴰⵀⵔⴰ ⴳ ⵜⵎⵙⴰⵔⵉⵏ ⵏ ⵓⴼⴳⴰⵏ ⴷ ⵜⴰⵙⵙⴰⵙⵉⵏ ⵏⵏⵙ, ⴷ ⴰⵡⴷ ⵖⴼ ⵜⵔⵎⵉⵜ ⵏⵏⵙ ⴳ ⵜⵓⴷⵔⵜ ⵙ ⵢⴰⵜ ⵜⴱⵔⵉⴷⵜ ⵉⴷⵔⴰⵏ ⴷ ⵉⵜⵜⴱⴱⵉⵏ ⵓⵍ.

ⵎⴰⵛⴰ ⵓⵔ ⵜ ⵉⵙⵙⵓⵙⵉⵎ ⵎⴽⴰⵏⵏ ⵍⵍⵉ ⵙⴽⴰⵔⵏ ⵉⵎⵖⵔⴰⵏ ⵍⵍⵉⴳ ⴰⵔ ⵜⵜⴰⵍⵙⵏ ⵉ ⵜⵎⴷⵢⴰⵣⵉⵏ  ⵏⵏⵙ, ⴷ ⵉⵙⵙⵓⴼⵖ ⴷ ⴼⵍⵍⴰⵙ ⴱⵉⵣⵎⴰⵡⵏ ⵙⵏⴰⵜ ⵜⵣⵍⴰⵜⵉⵏ ⵢⴰⵜ ⵙⴳⵉⵙⵏⵜ ⵉⵏⵏⴰ ⴳⵉⵙ:

 ⵛⴰⵀⴷⴰⵜ ⴰ ⵢⴰⵏ ⵉⵙⵍⵍⴰⵏ ⵓⵍⴰ ⵖⵡⵉⵍⵍⵉ ⵉⵥⵕⵕⴰⵏ
 ⵉⵙ ⵔⵉⵖ ⴰⴷ ⴰⵍⵍⴰⵖ ⵉⵎⵟⵟⴰⵡⵏ ⴰⴷ ⵓⵔ ⴱⴰⵢⵏⵏ
 ⴰⴷ ⵏⴰⵍⵍⴰ ⵙ ⵓⴳⵏⵙ ⵉⵎⵎⴰ ⵡⵉⵏ ⴱⵕⵕⴰ ⵣⵡⴰⵏ ⴰⵖ ⴰⴽⴽⵯ
 ⵏⵥⵕⴰ ⵏⵏ ⵍⵅⵉⵔ ⵉⵏⵓ ⵢⵓⵙⵉ ⴷ ⵙⵉⵜⵉ ⵉⵊⵉⵍⵍⵉⵛⵏ
 ⴰⵖⵔⵓⵎ ⵉⵏⵓ ⵍⵍⵉ ⵙ ⵓⵙⵉⵖ ⴰⵥⵕⵓ ⴰⵔ ⴰⵖ ⴷ ⵉⴽⴽⴰⵜ
 ⵛⴰⵀⴷ ⴰ ⵢⴰⵏ ⴰⵖ ⵉⵙⵙⵏⵏ ⵉⵙ ⵓⵔ ⵏⵃⴳⵉⵔ ⵢⴰⵏ
 ⵉⵣ ⴷ ⴰⵡⴰⵍ ⵉⵏⵓ ⴽⴰ ⴷ ⴽ ⵉⵙⴰⴽⴰⵏ ⵜⵉⵇⵇⴱⵉⵍⵉⵏ
 ⵉⴽⴽⵙ ⴰⵡⵏ ⵜⴰⵎⵎⴰⵔⴰ ⵜⵍⵙⵉⵎ ⵀⵍⵍⵉ ⵉⴷⵓⴽⴰⵏ
 ⵉⵎⵍⴰ ⴽ ⵉ ⵎⵉⴷⴷⵏ ⵎⵍⵏ ⴰⴽ  ⵉⵔⴳⴰⵣⵏ ⵄⴷⵍⵏⵉⵏ

ⵙⴳ ⵜⵎⴷⵢⴰⵣⵉⵏ ⵏⵏⴰ ⴷⴰⵔⵙ ⴱⴰⵀⵔⴰ ⵉⵜⵜⵢⵓⵙⵙⴰⵏⵏ ⴳ ⵜⴳⵉⵔⴰ ⵏ ⵜⵡⵓⵔⵉⵡⵉⵏ ⵏⵏⵙ, ⵜⴰⵎⴷⵢⴰⵣⵜ ⵏ "ⴰⵟⴱⵉⴱ ⴰⵟⵎⵎⴰⵄ" ⵍⵍⵉⴳ ⴳⵉⵙ ⵢⵓⵍⵙ ⴰⵎⵓⴳⴳⵓ ⵏ ⵓⵎⵙⴳⵏⴰⴼ ⴷⵉⴷⵙ ⵜⵉⵣⵉ ⵍⵍⵉ ⵢⵓⴹⵏ:
 ⵓⵡⵉⵖ ⴷ ⵓⴽⴰⵏ ⴰⵟⵟⴰⵏ ⵙ ⴷⴰⵔ ⵓⵟⴱⵉⴱ ⴰⴷ ⴰⵖ ⴷⴰⵡⴰⵏ (ⵉ)
 ⵉⵍⵓⵃ ⴼⵍⵍⴰ ⵢⴰⵜ ⵜⵉⵟⵟⵜ ⴰⵢⵍⵍⵉⵖ ⵉⵥⵕⴰ ⵍⴰⵀⵎⵓⵎ ⵏⵏⵖ
 ⴰ ⴹⵕⵖ ⴼ ⵍⴱⴰⵢⴰⵚ ⵓⵔ ⵏⵄⴰⵇⵇⵉⵍ ⴽⵓⵍⵍⵓ ⴱⵍⵉⵙⵉⵖ (ⵉ)
 ⵉⵙⴰⴽ ⴷ ⴰⴼⵓⵙ ⵉ ⵍⵎⵊⵉⴱⴱ ⵏⵏⵖ ⵓⵔ ⴳⵉⵙ ⵉⵥⵕⴰ ⵢⴰⵜ
 ⵉⵥⵕⵏ ⵏⵏ ⴽⵓⵍⵍⵓ ⵜⵉⴳⴳⴰⵙ ⵉⵏⵓ ⵥⵕⵏ ⵜⴰⵙⴰ ⴷ ⵡⵓⵍ ⵏⵏⵖ (ⵉ)
 ⵉⵇⵇⵏ ⴷ ⴼⵍⵍⴰ ⵜⵉⴼⵍⵡⵉⵏ ⵏ ⵍⴱⵉⵜ ⵉⵔⴳⵍ ⵜⵏⵜ
 ⵀⴰ ⵏⵏ ⵓⵔ ⴷ ⵍⵎⴰⵍ ⴰⴷ ⴰⵏⵖ ⵉⵅⴰⵚⵚⴰⵏ ⵉⵙ ⴽ ⵏⵊⵕⵕⴱ ⵓⴽⴰⵏ (ⵉ)
 ⴰ ⴰⵟⴱⵉⴱ ⵉⴳⴰⵏ ⴰⵟⵎⵎⴰⵄ ⵓⵔ ⴳⵉⴽ ⵉⵕⵊⴰ ⵢⴰⵏ
 ⴰⴷ ⵜⵏ ⵜⴷⴰⵡⴰⵎ ⵕⴱⴱⵉ ⴰⴷ ⵉⵥⴹⵕⵏ ⴰⴷ ⵉⴷⴰⵡⴰ ⵍⵊⴰⵎⵉⵄ (ⵉ)
 ⵣⴰⵢⴷ ⵓⴽⴰⵏ ⵀⴰⵜ ⵓⵔ ⴰⴽ ⵏⵙⵎⵃ ⵓⵍⴰ ⵕⵥⵎⵖ ⴰⴽ .

ⴹⴰⵕⵜ ⵏ ⵉⵙⴳⴳⵯⴰⵙⵏ ⴼ ⵉⵙⴳⴳⵯⴰⵙⵏ, ⵍⵀⴰⵏⵜ ⵜⵎⴷⵢⴰⵣⵉⵏ ⵏ ⴱⵉⵣⵎⴰⵡⵏ ⴰⵔ ⵏⵏ ⵜⴳⴹⴰⵢⵏⵜ ⴳ ⵉⵏⵣⴳⵓⵎⵏ ⵏ ⵡⴰⵎⵓⵏ ⵙ ⵜⴱⵔⵉⴷⵜ ⴷ ⵡⴰⵏⵢⴰ ⵏⵏⵙ ⵉⵥⵍⵉⵏ. ⴰⵎ ⵜⵎⵣⵢⴰⵣⵜ ⵍⵍⵉⴳ ⴰⵔ ⴳⵉⵙ ⵉⵙⴰⵡⴰⵍ ⵖⴼ ⴰⵢⵍⵍⵉ ⵉⵜⵜⵊⵕⵓⵏ ⴳ ⵓⵎⴰⴹⴰⵍ ⵜⵉⵣⵉ ⴰⵏⵏ.
 ⵉⵏⴰⵜ ⵔⵊⴰ ⴼ ⵍⵍⴰⵀ
 ⴰ ⵍⴰⵟⵉⴼ ⵖⴰⴷ ⴷ ⵉⴷⵔⵏ ⵉ ⴷⴷⵓⵏⵉⵜ ⵉⵥⵥⵎⴰ ⴰⵏⵖ (ⴰ)
 ⴰ ⵍⴰⵟⵉⴼ ⵖⴰⴷ ⴷ ⵉⴼⴼⵓⵖⵏ ⵙ ⴷⴷⵓⵏⵉⵜ ⵀⴰⵡⵡⵍⵏⵜ (ⴰ)
 ⵉⴳⴰ ⵣⵓⵏ ⴷ ⴰⵙⴰⴼⵓ ⵖⵉⵏⵏⴰ ⴼ ⵉⴹⵕ ⵉⵃⵕⴳ ⵜ (ⴰ)
 ⵉⵍⵍⴰ ⴳⵉⵙ ⵡⴰⵟⵟⴰⵏ ⵉⵍⵍⴰ ⴳⵉⵙ ⵍⵃⵕⴱ ⴷ ⵍⵎⴰⵡⵜ (ⴰ)
 ⵉⵙ ⵏⴹⴰⵍⴱ ⵉ ⵕⴱⴱⵉ ⴰⴷ ⵜⵏ ⵏⵏ ⵉⵔⴰⵔ ⴰⴷ ⴰⵖ ⴷ ⵓⵔ ⵓⵜⵏ (ⴰ)
 ⴰⴷ ⴰⵏⵖ ⵓⵔ ⵉⵏⵖ ⵕⴱⴱⵉ ⵙ ⵍⵖⴰⴹⴰⴱ ⵓⵍⴰ ⵉⵀⵍⴽ ⴰⵏⵖ (ⴰ)
 ⵉⵎⵎⵏⵄⴰ ⵍⵀⵓⵍ ⵉⵖ ⵍⵍⴰⵏ ⵃⵕⵎⵏ ⵎⴷⴷⵏ ⵕⵕⴰⵃⵜ (ⴰ)
 ⵉⵙ ⵏⵏ ⵏⵥⵕⴰ ⵖⵉⵍⵍⵉ ⵖ ⵉⵍⵍⴰ ⴰⴳⴳⵓⴳⵏ ⴳⵉⵙ ⵉⴹⵚ (ⴰ)
 ⴰⵢⵍⵍⵉ ⵏⵙⵍⵍⴰ ⴽⴰ ⴷ ⴳⵉⵖ ⵉⵜⵜⴱⵕⵕⴰⵎⵏ (ⴰ)
 ⴰⴷ ⵏⵉⵜ ⵉⴳⵏ ⵓⵎⵓⵙⵍⵎ ⴰⵔ ⵜⵅⵍⵍⵓ ⵜⴳⵎⵎⵉ ⵏⵏⵙ (ⴰ)
 ⵏⴽⴽⵉ ⴱⴰⵄⴷⴰ ⵜⴰⵙⴰ ⵉⵏⵓ ⵖⵉⴽⵍⵍⵉ ⵜⴳⴰ ⵙⵙⵏⵖ ⵜⵜ (ⴰ)

ⵉⵏⵏⴰ ⴰⵡⴷ ⴳ ⵜⵎⴷⵢⴰⵣⵜ ⵏⵏⵙ ⵜⴰⵅⴰⵜⴰⵔⵜ ⵜⵉⵏ "ⴱⵉⵙⵎ ⵍⵍⴰⵀ ⴰⴷ ⵙⵔⵙ ⴱⴷⵓⵖ; ⴱⵓⵙⴰⵍⵎ" ⵍⵍⵉ ⵙ ⴱⴰⵀⵔⴰ ⵉⵜⵜⵢⵓⵙⵙⴰⵏ:
 ⴰⵍⵍⴰⵀ ⵉⵄⴰⵡⵏ ⴰ ⵣⵣⵏⴱⵓⵃ ⴰ ⵍⵍⵉⵎⵓⵏ ⵏ ⵓⴳⴰⴼⴰⵢ
 ⵉⵔⴰ ⵉⵢⵉ ⵍⵖⵕⴹ ⴰⴷ ⴽ ⵉⴷ ⵏⴽⴽⵙ ⴰⴷ ⵙⵔⴽ ⴷⴰⵡⴰⵖ
 ⵢⴰⵏ ⵡⴰⵟⵟⴰⵏ ⵉⵍⵍⴰ ⵉⵢⵉ ⵏⵏ ⴳ ⵜⴰⵙⴰ ⵜⴳⵍⵍⵉⵏⵜ
 ⵉⵖ ⵏⵏ ⵙⵉⴽ ⴳⵉⵖ ⴰⴼⵓⵙ ⵏⵏⵉⵖ ⵍⵄⵉⴱ ⵏⵉⵡⵉ ⵜⵜ
 ⵎⴰⵏⵉ ⵔⴰⴷ ⵏⵏ ⵙⵉⵡⵏ ⵉⴽⴽ ⵢⴰⵏ ⵓⵖⵔⵉⴱ ⵉⵊⵍⴰ ⵢⵓⵃⵍ
 ⵉⵍⵍⴰ ⴳⵉⵡⵏ ⵓⵎⵓⴷⴷⵓ ⵏ ⵓⵊⴷⴷⵉⴽ ⴰⴱⵍⴰ ⵍⵓⵇⵜ
 ⵡⴰⵏⵏⴰ ⵉⴼⵍⵏ ⴰⵔⵔⴰⵡ ⵏⵏⵙ ⵉⵖⴰⴱ ⵉ ⵜⴳⵎⵎⵉ ⵏⵏⵙ
 ⵎⵇⵇⴰⵕ ⵉⴱⵏⴰ ⵍⵇⵚⵓⵕ ⵉⴼⵍ ⵜⴰⴳⵎⵎⴰⵜ ⵏⵏⵙ
 ⵜⵓⴼ ⴰⵙ ⵍⵎⵓⵜ ⵜⵓⴷⵔⵜ ⵎⵇⵇⴰⵔ ⵉⴷⴷⵔ ⵉⵎⵎⵓⵜ
 ⵙⴰⵍⴰⵎ ⵓⵄⴰⵍⴰⵢⴽⵓⵎ ⴰ ⵊⵊⵏⴱ ⵏ ⵉⵏⵉⵔⵏ
 ⴰ ⵜⵉⵍⵍⵉ ⵉⴱⴹⴰⵏ ⴰⵣⵣⴰⵔ ⴷ ⵍⵓⵛⴰⵎ ⴳⵔ ⵡⴰⵍⵍⵏ
 ⵉⴽⵓⵜ ⵉⵖ ⵢⵓⵙⵉ ⵢⴰⵏ ⵍⴱⴰⵕⵓⴹ
 ⵉⴽⵓⵜ ⵉⵙ ⵔⴰⴷ ⴰⴼⵉⵏ ⵢⴰⵏ ⵓⵜⴱⵉⵔ ⵉⵊⵍⴰ ⴰⵙⵏ
 ⵎⴰⵏ ⴰⴷⵔⴰⵔ ⵓⵔ ⵏⴽⴽⵉ ⵏⵙⵜⴰⵔⴰ ⵉⵣⴰⵖⴰⵔⵏ
 ⵙⵙⵕⵎⵉⵖ ⴽⵓⵍⵍⵓ ⵟⵟⵍⴱⴰ ⵏⵙⵙⵕⵎⵉ ⵉⴳⵔⵔⴰⵎⵏ
 ⵙⵙⵕⵎⵉⵖ ⵥⵥⵉⵢⴰⵕⴰⵜ ⵏⴳⴳⴰⵎⵎⵉ ⴰⴷ ⴰⵏⵖ ⴷ ⵍⴽⵎⵏ
 ⵉⵏⵖⴰ ⴰⵖ ⵍⵀⵎⵎ ⵏⵏⵙ ⵉⴼⵍ ⵉⵢⵉ ⴱⵍⴰ ⵚⵚⴰⵃⵜ
 ⴷⴷⵓⵖ ⴰⵔ ⵢⴰⵏ ⵍⵅⵍⴰ ⵏⵏⴰ ⵖ ⵓⵔ ⵉⵍⵍⵉ ⴽⵔⴰ ⵓⴱⴰⵍⵉⵙ
 ⵓⵍⴰ ⵢⴰⵏ ⵓⵎⵅⵍⵓⵇ ⴰ ⵕⴱⴱⵉ ⴱⵍⴰ ⴽⵢⵢⵉⵏ
 ⴰⵔ ⴰⵍⵍⴰⵖ ⴰⵢⵍⵍⵉⵖ ⴰⵔ ⵏⵙⴰⵍⵍⴰ ⵉⵊⴰⵕⵉⴼⵏ
 ⵓⵍⴰ ⵍⴰⵟⵢⴰⵕ ⴰⵔ ⴰⵍⵍⴰⵏ ⵖ ⵡⵉⵙ ⵙⴰ ⵉⴳⵏⵡⴰⵏ
 ⵎⵎⵉⴳⴳⵉⵔⵖ ⵢⴰⵏ ⵛⵛⴰⵄⵉⵔ ⵉⴳⴰ ⴱⴰⴱ ⵏ ⵓⵎⴰⵔⴳ
 ⵉⵏⵏⴰ ⴰⵖ ⵎⴰⴷ ⴽ ⵉⵙⵙⴰⵍⵍⴰⵏ ⵉⵙ ⴷ ⵍⵎⵓⵜ
 ⵏⵖ ⴰⵢⴷⴰ ⵏⵏⵓⵏ ⴰⴷ ⴰⴽ ⴽⴽⵉⵙⵏ ⵉⴱⴰⵍⵉⵙⵏ
 ⵏⵙⴰⵡⵍ ⴷ ⵙ ⵍⵅⵍⵇ ⵍⵍⵉ ⵏⴽⴽⵉ ⵉⵙ ⴰⵙ ⴷ ⵏⵏⵉⵖ
 ⵍⵃⵓⴱ ⴰⴷ ⴰⵖ ⵉⵎⵍⴽⵏ ⵜⴰⵙⴰ ⵃⵕⴳⵏ ⵓⵍ ⵉⵏⵓ/ⵉⵏⵡ
 ⵢⴰⵏ ⵓⵜⴱⵉⵔ ⵉⴱⴱⵉ ⴼⵍⵍⴰ ⵍⴰⵅⴱⴰⵕ ⵏⵏⵙ
 ⵓⵔ ⵏⵙⵙⵉⵏ ⵉⵙ ⵉⵙⵓⵍ ⵏⵖ ⵉⵙ ⵉⴳⴳⵡⵣ ⵉⴽⴰⵍⵏ .

 ⵜⴰⵎⵜⵜⴰⵏⵜ ⵏⵏⵙ 
ⵉⵎⵎⵓⵜ ⵓⵏⴰⵥⵓⵕ ⵃⵎⴰⴷ ⴱⵉⵣⵎⴰⵡ ⴳ 17 ⴷⵓⵊⴰⵏⴱⵉⵔ 2021, ⴹⴰⵕⵜ ⵏ ⵎⴰⴷ ⵜ ⵉⵙⵎⵔⵔⵜ ⵡⴰⵟⵟⴰⵏ ⵜⵓⴳⵜⵜ ⵏ ⵉⵙⴳⴳⵯⴰⵙⵏ.

 ⵜⵉⵙⵎⵖⵓⵔⵉⵏ 

 ⵜⴰⵙⵎⵖⵓⵔⵜ ⵏ ⵜⵣⵍⵉⵜ ⵜⴰⵎⵓⴼⴰⵢⵜ ⵜⴰⴱⵍⴷⵉⵜ ⵙⴳ ⴷⴰⵔ ⵓⵙⵉⵏⴰⴳ ⴰⴳⵍⴷⴰⵏ ⵏ ⵜⵓⵙⵙⵏⴰ ⵜⴰⵎⴰⵣⵉⵖⵜ 2007.

 ⴽⵔⴰ ⴳ ⵜⵡⵓⵔⵉⵡⵉⵏ ⵏⵏⵙ 

 ⵎⴰⵢⴷ ⵉⴳⴰ ⵖⴰⵢⴰⴷ /ⵎⴰ ⵉⴳⴰ ⵓⵢⴰⴷ(ⵉ)
 ⵉⵕⴱⴱⵉ ⴰ ⵍⵄⵉⵏ
 ⴱⵓⵙⴰⵍⵎ
 ⵉⵏⵖⴰ ⴰⵖ ⵍⵀⵎⵎ ⵏⵏⴽ ⴰ ⵢⴰⵏ ⵙⵓⵍ ⵓⵔ ⴰⵔ ⵥⵕⵕⴰⵖ
 ⵎⴰⵏⴰⴳⵓ ⵔⴰⴷ ⵏⵎⵓⵏ
 ⴰⵃⵃ ⵉⵏⵓ ⵏⴳⴰ ⴰⵖⵔⵉⴱⵉ
 ⴰ ⵛⵛⵡⴰⴼⵕ ⵍⵍⵉ ⴷ ⵉⴽⴽⴰⵏ ⴰⵖⴰⵔⴰⵙ
 ⵎⴰⵏⵉⴽ ⴰ ⵏⵏ ⵜⴳⵉⵜ ⵎⴰⵏⵉⴽ ⴰⴷ ⵙⵔⴽ ⵜⴳⴰ ⵍⵓⵇⵜ
 ⴰⵃⵃ ⴰ ⵕⴱⴱⵉ ⵢⴰⵖ ⵉⵢⵉ ⴽⵔⴰ ⴳ ⵍⵇⵇⵍⴱ (ⵉ )
 ⴰ ⴰⵟⴱⵉⴱ ⵉⴳⴰⵏ ⴰⵟⵎⵎⴰⵄ
 ⴰ ⴱⵉⵙⵎ ⵉⵍⵍⴰⵀ ⵉⴼⵓⵍⴽⵉ ⴳ ⵉⵎⵉ ⵣⵓⵏ ⴷ ⵍⵍⵓⵣ
 ⵍⵃⵓⴱⴱⵉ
 ⵉⵡⵉⵖ ⴷ ⵓⴽⴰⵏ ⴰⵎⴰⵔⴳ ⴰⴷ ⵜ ⵉⵏⵏ ⴷⴰⵡⴰⵖ(ⵉ)
 ⵍⵓⵃ ⵜⴰⵖⵔⵉⵜ ⴰ ⵍⴱⴰⵣ ⵜⵕⵥⵎⵜ ⵉ ⵔⵔⵉⵛ(ⵉ)
 ⴰⵏⴰ ⴱⵍⵍⴰⵀ ⵓ ⵛⵛⵕⴰⵄ
 ⴰ ⵍⴰⵃ ⵍⵅⴱⴰⵕ ⵓⵍⴰ ⵜⴰⴱⵔⴰⵜ
 ⵎⴰⵏⵣⴰ ⴽ ⴰ ⵢⴰⵏ ⵉⴼⵜⴰⵏ
 ⵉⵀ ⴰ ⵍⴱⵃⵕ
 ⴰⵃⴱⵉⴱ ⵉⵏⵓ ⴳⵉⵖ ⵏⵏ ⵙⵉⵡⵏ ⵍⵓⵍⵢⴰ ⵏ ⵕⴱⴱⵉ
 ⴰ ⵡⵉⵏⵓ ⵍⵓⵃ ⴷ ⴰⴼⵓⵙⴰⵎⴰⵔⴳ ⵏⵏⵙ. ⵉⵜⵜⵢⵓⵥⵕⴰ ⴰⵙⵙ ⵏ 13/1/2026.

 ⵥⵕ ⵓⴳⴳⴰⵔ 

 ⵚⴰⵍⵃ ⵍⴱⴰⵛⴰ
 ⵎⴱⴰⵕⴽ ⴰⵢⵙⵙⴰⵔ
 ⵜⴰⵥⵓⵕⵉ
 ⴰⵢⵜ ⴰⵎⵔ

 ⵉⵙⴰⵖⵓⵍⵏ